PASET 9
Dayawenyo ni Jehova kas Pamilia
“Agdaydayawkayo iti daydiay nangaramid iti langit ken iti daga.”—Apocalipsis 14:7
Kas naadalmon iti daytoy a broshur, adda dagiti prinsipio ti Biblia a makatulong kenka ken iti pamiliam. Kayat ni Jehova a naragsakka. Inkarina a no ipangpangrunam ti panagdayaw kenkuana ‘amin a sabsabali pay a bambanag mainayonto kenka.’ (Mateo 6:33) Talaga a kayat ti Dios nga agbalinka a gayyemna. Ikagumaam ti maaddaan iti nasinged a relasion kenkuana. Daytoy ti kapatgan a pribilehio a magun-odan ti tao.—Mateo 22:37, 38.
1 PABILGEM TI RELASIONMO KEN JEHOVA
TI KUNA TI BIBLIA: “‘Agbalinakto nga ama kadakayo, ket dakayonto ti annak a lallaki ken babbai kaniak,’ kuna ni Jehova.” (2 Corinto 6:18) Kayat ti Dios nga agbalinka a nasinged a gayyemna, posible dayta no agkararagka kenkuana. Aw-awisennaka ni Jehova nga ‘agkararag a di agressat.’ (1 Tesalonica 5:17) Magagaran a dumngeg iti pampanunotem ken pakaseknam. (Filipos 4:6) No agkararagkayo a sangapamiliaan, mariknada a pudpudno ti Dios kenka.
No makisarsaritaka iti Dios, masapul met a dumngegka kenkuana. Maaramidam dayta no adalem ti Saona ken dagiti naibasar iti Biblia a publikasion. (Salmo 1:1, 2) Mennamennaem ti naadalmo. (Salmo 77:11, 12) Dumdumngegka met iti Dios no regular a tumabunoka kadagiti Nakristianuan a gimong.—Salmo 122:1-4.
Bumileg met ti relasionmo ken Jehova no isarsaritam ti maipapan kenkuana. Ad-adda a sumingedka kenkuana no aramidem dayta a kanayon.—Mateo 28:19, 20.
NO ANIA TI MAARAMIDAM:
Inaldaw nga iwayaam ti agkararag ken agbasa iti Biblia
Kas pamilia, ipangpangrunayo dagiti naespirituan nga aktibidad saan ket a ti panaglinglingay
2 PAGBALINEM A NARAGSAK TI PANAGDAYDAYAW TI PAMILIAYO
TI KUNA TI BIBLIA: “Umadanikayo iti Dios, ket isu umadaninto kadakayo.” (Santiago 4:8) Masapul nga adda regular nga eskediulyo nga agdayaw kas pamilia. (Genesis 18:19) Ngem saan la a dayta ti kasapulan. Masapul a pagbalinem ti Dios a paset ti inaldaw a panagbiagmo. Mapasingedyo a sangapamiliaan ti relasionyo iti Dios no pagsasaritaanyo ti maipapan kenkuana ‘no agtugawkayo iti balayyo ken no magnakayo iti dalan ken no agiddakayo ken no bumangonkayo.’ (Deuteronomio 6:6, 7) Tuladenyo ti determinasion ni Josue a nagkuna: “No maipapan kaniak ken iti sangakabbalayak, agserbikamto ken Jehova.”—Josue 24:15.
NO ANIA TI MAARAMIDAM:
Adda koma regular a panagsanay ti pamiliayo nga ikabilangan ti kasapulan ti tunggal maysa
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn